Fostul consul al României în Singapore, Silviu Ionescu, a murit în închisoare din cauza unor boli de care suferea mai demult.

Silviu Ionescu a murit marți în Spitalul Penitenciarului Rahova. El a fost condamnat la 6 ani de închisoare, pentru două accidente pe care le-a provocat în 2009, în Singapore, și în urma căruia o persoană a murit pe trecerea de pietoni.

Bogdan Ionescu, fiul fostului consul, a declarat la B1 TV că starea de sănătate a tatălui său era foarte gravă și că nu ar fi trebuit să fie supus unui regim de detenție de maximă securitate.

„Nu s-a știut ce s-a intâmplat. Am aflat azi la prânz ca este în situație foarte gravă. Bolile de care suferea arătau că nu este un om care ar trebui supus unei detenții de maximă securitate. Azi ne-au sunt să ne zică că o să moară și să mergem să îl vedem. Nu a mai fost luată legătura cu familia de luni bune de zile. Nici nu știm ce s-a întâmplat”, a spus fiul lui Silviu Ionescu.